input: DECIZIA DE PUNERE ÎN APLICARE A COMISIEI
  din 13 iunie 2014
  privind conformitatea standardului european EN 16281:2013 pentru dispozitive de blocare a ferestrelor și a ușilor de balcon, rezistente la acțiunea copiilor, care se montează de utilizator, cu cerința generală de siguranță prevăzută de Directiva 2001/95/CE a Parlamentului European și a Consiliului și publicarea referinței standardului respectiv în Jurnalul Oficial al Uniunii Europene
  (Text cu relevanță pentru SEE)
  (2014/358/UE)
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (1), în special articolul 4 alineatul (2) primul paragraf,
  întrucât:
  (1)
  Articolul 3 alineatul (1) din Directiva 2001/95/CE impune producătorilor obligația de a introduce pe piață numai produse sigure.
  (2)
  În conformitate cu articolul 3 alineatul (2) al doilea paragraf din Directiva 2001/95/CE, un produs este considerat sigur în ceea ce privește riscurile și categoriile de risc reglementate de standardele naționale relevante în cazul în care este conform cu standardele naționale neobligatorii care transpun standardele europene, ale căror referințe au fost publicate de Comisie în Jurnalul Oficial al Uniunii Europene, în conformitate cu articolul 4 alineatul (2) din directiva menționată.
  (3)
  În conformitate cu articolul 4 alineatul (1) din Directiva 2001/95/CE, standardele europene sunt stabilite de organismele europene de standardizare (OES), pe baza unor mandate emise de Comisie.
  (4)
  În conformitate cu articolul 4 alineatul (2) din Directiva 2001/95/CE, Comisia trebuie să publice referințele standardelor respective.
  (5)
  La 7 ianuarie 2010, Comisia a adoptat Decizia 2010/11/UE privind cerințele de siguranță care trebuie îndeplinite de standardele europene pentru dispozitivele de blocare a ferestrelor și a ușilor de balcon, rezistente la acțiunea copiilor, care se montează de utilizator, în temeiul Directivei 2001/95/CE (2).
  (6)
  La 10 mai 2010, Comisia a emis mandatul M/465 organismelor europene de standardizare pentru elaborarea unui standard european privind dispozitivele de blocare a ferestrelor și a ușilor de balcon, rezistente la acțiunea copiilor, care se montează de utilizator, pentru a diminua riscul de sufocare datorat pieselor mici, riscul de rănire din cauza muchiilor ascuțite și a porțiunilor proeminente și riscul de prindere a degetelor. În plus, în cadrul mandatului s-a solicitat identificarea unor încercări adecvate pentru caracteristicile dispozitivelor de blocare rezistente la acțiunea copiilor, pentru a le asigura integritatea structurală de-a lungul duratei de viață preconizate, precum și pentru a le asigura rezistența la uzură și la expunerea la condiții meteorologice.
  (7)
  Ca urmare a mandatului emis de Comisie, Comitetul European de Standardizare (CEN) a adoptat standardul european EN 16281:2013 pentru dispozitivele de blocare a ferestrelor și a ușilor de balcon, rezistente la acțiunea copiilor, care se montează de utilizator.
  (8)
  Standardul european EN 16281:2013 corespunde mandatului M/465 și respectă cerința generală de siguranță prevăzută de Directiva 2001/95/CE. Referința acestui standard ar trebui publicată în Jurnalul Oficial al Uniunii Europene.
  (9)
  Măsurile prevăzute de prezenta decizie sunt conforme cu avizul comitetului instituit în conformitate cu Directiva 2001/95/CE,
  ADOPTĂ PREZENTA DECIZIE:
  Articolul 1
  Standardul european EN 16281:2013 „Articole pentru protecția copiilor - Dispozitive de blocare a ferestrelor și a ușilor de balcon, rezistente la acțiunea copiilor, care se montează de utilizator - Cerințe de securitate și metode de încercare” îndeplinește cerința generală de siguranță prevăzută de Directiva 2001/95/CE pentru riscurile pe care le reglementează.
  Articolul 2
  Referința standardului EN 16281:2013 se publică în partea C a Jurnalului Oficial al Uniunii Europene.
  Articolul 3
  Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
  Adoptată la Bruxelles, 13 iunie 2014.